לימודי הספרות למיניהם מתייחסים למכלול המרכיבים האנושיים ובוחנים אותם בזמנים ובמקומות, במצבים ובניסיונות. הספרות מעצבת כל מיני מציאויות, והיא גם מתמודדת עם סימני שאלה ודילמות במעגלים שונים – אינדיבידואלי ומשפחתי, לאומי ואוניברסלי וכן יהודי ואמוני.
היא מעצבת כל מיני הוויות, ומתעמתת עם מוקדים של תהייה סביב שאלות קיומיות ופילוסופיות כגון: חירות ומימוש אישי, אינדיבידואליזם וקונפורמיות, זהות ומשבר, נשיות ודימוי עצמי, וכן סביב שאלות של אבות ובנים, שיבה וניתוק, אהבה ובחירת בן זוג, וגם: אהבת המולדת והעלייה לארץ, המלחמות ומחירן, חיים ומוות על קידוש השם, זיכרון אירועים טראומטיים והנצחתם, וכן דנה בשאלות של כבוד הילד, כבוד הזקן וכבוד האדם.
לימודי הספרות הנוגעים בכל הנושאים הללו הם לימודים המגיעים אל הנפש ואל הנשמה. הם מפגישים את הלומד עם עולם מופלא ורוטט, עם מציאות ריאליסטית או הזויה, הם נותנים ביטוי להגיגים ולתחושות.
מאידך, מדובר בלימודים אקדמיים הבונים את המיומנות הביקורתית-המקצועית של הלומד אל מול הטקסט הספרותי האמנותי והעיוני. התלמיד נחשף לזרמים ספרותיים-היסטוריים ולז’אנרים מגוונים, הוא נחשף ליוצרים וליצירות, נחשף לתיאוריות ולמודלים, וסופו שרוכש כלי ניתוח פואטיים המאפשרים לו ל’פרק’ טקסט ספרותי למרכיביו ולבנותו מחדש. לימודי הספרות האקדמיים מחזקים אצל הלומד את יכולת הזיהוי, האבחון והשימוש באמצעים הספרותיים, הפיגורטיביים והמוזיקאליים למיניהם ובמושגי היסוד התיאורטיים ביצירה המילולית האמנותית.
1. תואר ראשון בספרות המוכר בכל מוסד אקדמי ומאפשר לפנות להוראת ספרות ולחינוך במסלול יסודי או על יסודי.
2. תעודת הוראה המאפשרת השתלבות במסלולי ביה”ס השונים.
3. הכשרה לגננות בגיל הרך ולמורות בחינוך המיוחד המאפשרת יישום כיוון ביבליותרפי והבנת צורכי הילד המיוחד.
4. העשרה אישית, הרחבת אופקים ופיתוח אינטליגנציה רגשית.
5. אפשרות פנייה להמשך לימודים אקדמיים במדעי הרוח ו/או העמקת הידע הדיסציפלינארי בתחום הספרות (לימודי תואר שני).
6. הנחת היסוד לכתיבה יוצרת, למבוגרים או לילדים, כתיבת שירה או פרוזה, במסלול עתידי של ספרות או לימודי עיתונאות ותקשורת.
7. מסגרת לימודית שהיא אקדמית ומקצועיתאך גם משפחתית, חמה, קשובה ומתחשבת.